Posti hukkasi viime viikolla useita lähetyksiä, joissa oli jalokiviä.

Jalokivikauppiaan lähetykset pantiin postiin Turussa, mutta niiden reittiä ei yllättäen pystynyt seuraamaan eivätkä kirjekuoret menneet ajallaan perille. Lukijan kuva

Jalokivikauppias ihmettelee Postin toimintaa, koska se ei hänen kokemansa perusteella pysty selvittämään, mihin hävisivät hänelle kuuluvat jalokivilähetykset. Ne pantiin postiin viime viikolla Turussa.

– Ne ovat mystisesti kadonneet Postin hallusta, mies ihmettelee.

Kivet laatikoissa

Suomalainen jalokivikauppias asuu Espanjassa ja on myynyt jalokiviä jo useamman vuoden. Hän antoi Espanjassa käyneen tuttavansa mukaan Suomeen vietäviksi useita lähetyksiä, jotka tuttava laittoi postin kuljetettaviksi viime viikon lopulla Turussa.

Jalokivilähetykset olivat pehmustetuissa kuorissa ja kivet niiden sisällä omissa rasioissaan. Lähetykset lähtivät kirjattuina mutta eivät vakuutettuina, koska yksittäinen lähetys ei ollut kovin kauppiaalle kovin arvokas.

– Ne olivat arvoltaan noin sadan euron luokkaa. Toimitin Suomeen topaaseja ja safiireja, kauppias kertoo. Hän sanoo lähetysten lähteneen ns. helposti kirjeinä, jotka menevät seurantaan. Nyt niin ei kuitenkaan tapahtunut, sillä mies ei löytänyt lähetyksiään Postin systeemistä seuraavana päivänä seuratakseen niiden etenemistä.

Kadonneiden jalokivien joukossa oli esimerkiksi London blue -topaasi. Lukijan kuva

Mies otti yhteyttä Postiin, mutta ei saanut tietoa kadonneiden lähetysten kohtalosta.

–Kivistä ei löytynyt mitään tietoa kun ihmettelin, miksi ne eivät näy seurannassa. Postilla ei ollut muuta selitystä kadonneisiin lähetyksiin kuin että eivät osaa sanoa, mitä lähetyksille on tapahtunut. Posti nosti kädet pystyyn, mies kuvailee tilannetta.

Olemattomat korvaukset

Jalokivikauppias teki tämän viikon keskiviikkona rikosilmoituksen kadonneesta omaisuudestaan. Mies ei ole kovin luottavainen siihen, että saisi todellista arvoa vastaavaa korvausta kadonneista jalokivistä.

– Postin korvaushan on usein postimerkin tai kortin arvon verran, hän letkauttaa.

Vaikka yksittäisen lähetyksen arvo ei ole korkea, yhteensä hän kärsii satojen eurojen tappion.

– Minulla ei ole vastaavia kiviä toimittaa tilaajille, vaan joudun palauttamaan rahat heille, hän toteaa.

Jalokivikauppias kertoo toimittavansa arvokkaammat lähetykset tilaajilleen muita reittejä käyttäen, mutta vähempiarvoisissa lähetyksissä hän on käyttänyt tähän asti Postia.

– Jotain muita keinoja pitää etsiä kuin käyttää Postia noihin lähetyksiin, hän miettii.

Posti selvittää

Jalokivensä kadottanut mies ei luonnollisesti tiedä, ovatko lähetykset kadonneet laatikosta vai sen tyhjentämisen jälkeen. Mahdollista on myös että lähetykset ovat joutuneet tilapäisesti hukkaan. Tilanteen tekee erikoiseksi se, että kun hän alkoi selvittää lähetysten kohtaloa ja teki rikosilmoituksen, yksi lähetyksistä saapui oikeaan osoitteeseen.

– Vastaanottaja soitti illalla, että hänelle oli tullut kirje.

Tämän perusteella mies pitää mahdollisena, ettei lähetyksiä ole varastettu, vaan ne ovat hukkuneet järjestelmästä.

– Niiden pitäisi näkyä seurannassa viimeistään seuraavana päivänä, mutta oli mennyt päiviä eikä ole mitään tietoa, hän kuitenkin ihmettelee.

Jalokivikauppiaan lähetyksissä oli esimerkiksi pinkkejä safiireja. Lukijan kuva

Jos joku on ottanut lähetykset ja toivoo hyötyvänsä jalokivistä taloudellisesti, hän voi onnistua siinä melko helposti, jalokivikauppias arvioi.

– Jos yhtään markkinoita tuntee, kyllä niistä eroon pääsee. Monenlaista keräilijää löytyy, ja on kultaseppiä, jotka etsivät kiviä, hän sanoo.

Postin viestinnästä kerrotaan Iltalehdelle, että tapauksen selvitystyö on kesken, eikä siitä siksi voitu antaa uutta tietoa torstai-iltapäivänä.